與邵陽李守二子用東坡韻
作者：張孝祥
朝代：宋

paragraphs: 兩李有佳句，冰雪灑肺肝。
清越石在懸，圓熟珠走盤。
我家十二樓，下俯千仞湍。
誰掣白玉瑣，借與二子看。
臨風度長篴，瘴海爲清寒。
却立望九州，隘陿非所安。
便欲馭長鯤，九萬扶摇摶。
神山在吾牖，弱水空瀰漫。
回首五千劫，不費一指彈。
絕笑塵中年，攝提與涒灘。